[pic] | KOMISIJA EVROPSKIH SKUPNOSTI |

Bruselj, 8.7.2009

COM(2009) 286 konč.

POROČILO KOMISIJE EVROPSKEMU PARLAMENTU IN SVETU

Tretje letno poročilo za leto 2008 o izvajanju pomoči Skupnosti v skladu z Uredbo Sveta (ES) št. 389/2006 z dne 27. februarja 2006 o oblikovanju instrumenta finančne podpore za spodbujanje gospodarskega razvoja turške skupnosti na Cipru

Uvod

Uredba Sveta (ES) št. 389/2006 o oblikovanju instrumenta finančne podpore za spodbujanje gospodarskega razvoja turške skupnosti na Cipru[1] (v nadaljnjem besedilu: uredba o pomoči) je bila sprejeta dne 27. februarja 2006. Na podlagi te uredbe je bilo dodeljenih 259 milijonov EUR iz proračuna Skupnosti za leto 2006.

Tretje poročilo pokriva obdobje od 1. januarja do 31. decembra 2008.

Leta 2008 so se pod okriljem ZN začeli pogovori o celoviti rešitvi z obema voditeljema ciprskih skupnosti. Do konca leta je bilo izvedenih 13 krogov pogajanj.

Načrtovanje pomoči

V okviru proračuna za leto 2008 niso bila sproščena nobena dodatna sredstva, za katera bi bilo potrebno načrtovanje.

Izvedbeni mehanizmi

Evropska komisija je odgovorna za upravljanje pomoči. Ad hoc narava pomoči je narekovala izvedbene mehanizme tega programa pomoči ter njegove upravičence. Program se izvaja v državi članici EU, toda na območju, ki ni pod dejanskim nadzorom vlade navedene države članice in kjer se pravni red EU trenutno ne izvaja.

Za izvajanje programa je bila leta 2006 vzpostavljena posebna programska skupina, ki jo sestavljajo uradniki Komisije in pogodbeno osebje, in sicer kot del projektne skupine za turško skupnost na Cipru v okviru GD za širitev. V obdobju poročanja je bila programska skupina še dodatno okrepljena. Decembra 2008 je imela 38 članov, med njimi 3 uradnike Komisije, 23 članov pogodbenega osebja in 12 lokalno zaposlenih, ki jih je zagotovil zasebni izvajalec (Deutsche Gesellschaft für Technische Zusammenarbeit – GTZ) za upravno in logistično podporo.

Programska skupina, ki na Cipru deluje v okviru dolgoročne misije, je še naprej uporabljala prostore urada za podporo programa, ki je bil ustanovljen septembra 2006 in se nahaja v severnem delu mesta Nikozije. Urad za podporo programa zagotavlja prostore za srečanja in seminarje z zainteresiranimi stranmi ciprskih Turkov. Omogoča tudi neposreden nadzor izvajalcev. Zaradi vse večjega števila zaposlenih se je urad junija 2008 preselil v večje prostore. Upravljanje pisarn še vedno zagotavlja zasebni izvajalec (GTZ) v skladu s pogodbo, ki velja do junija 2012. Predstavništvo Komisije na Cipru tudi zagotavlja prostore za srečanja in seminarje.

Leta 2008 se je prvič izvršilo pravilo največ triletne pogodbe za pogodbeno osebje v programski skupini, zaradi česar so jo morali zapustiti trije člani, ki jih je bilo treba nadomestiti.

Izvajanje v obdobju poročanja

Splošni pregled

Komisija program pomoči izvaja v edinstvenih političnih, pravnih in diplomatskih razmerah. Treba je sklepati ad hoc dogovore, da lahko Komisija izvaja program in hkrati spoštuje načela dobrega finančnega poslovodenja.

Na splošno v programih pomoči, ki jih financira ES, sporazum o financiranju, sklenjen z vlado države upravičenke, določa pravni okvir za izvajanje pomoči in ureja vprašanja obdavčenja ter dovoljenj za delo in za prebivanje. Za ta program takega sporazuma ni, zato se mora Komisija zanašati na pravila in pogoje, za katere meni, da trenutno veljajo na tem območju. Ti niso pravno izvršljivi in se lahko v obdobju veljavnosti pogodbe spremenijo. To pomeni, da Komisija pri sklepanju pogodbenih dogovorov z izvajalci tvega, da bo morala prevzeti potencialne obveznosti, s katerimi se v primerih, ko finančni sporazum obstaja, ne srečuje. Izvajalci bi lahko za svoje storitve postavili višje cene, da bi se zavarovali pred temi negotovostmi.

Zaradi političnih razmer bi bilo lahko izvrševanje nalogov za vračilo zneskov, ki bi jih morali vrniti subjekti turške skupnosti na Cipru (v primeru neizpolnjevanja pogojev iz pogodbe), težavno. Komisija je sprejela ukrepe za zmanjšanje tega tveganja (npr. skrbno spremljanje in podpora, revidirani pogoji za plačilo).

Komisija se zanaša na podporo turške skupnosti na Cipru za uspešno izvajanje tega programa. Strokovnjaki turške skupnosti na Cipru sodelujejo pri določanju tehničnih specifikacij in pogojev ter v odborih za ocenjevanje ponudb. Po dodelitvi pogodb imajo upravičenci iz turške skupnosti na Cipru ključno vlogo v usmerjevalnih odborih. Za dolgoročno trajnost so potrebna dodatna prizadevanja.

Za vsak projekt so določeni partnerji turške skupnosti na Cipru. Predstavniki ciprskih Turkov se seznanjajo s postopki ES, zlasti s konkurenčnim razpisnim postopkom in izbirnimi postopki. Kar zadeva sheme pomoči se je sposobnost črpanja v letu 2008 povečala.

Med tem obdobjem poročanja so se pokazala nekatera tveganja, ki so bila navedena v drugem letnem poročilu za leto 2007, zlasti vpliv splošnih političnih razmer na izvajanje pomoči.

Februarja in marca 2008 je vlada Republike Ciper vložila osem zadev na Sodišče prve stopnje proti Komisiji in osem zahtev za začasne ukrepe, saj je trdila, da bi besedilo obvestil o oddaji naročila, uporabljeno pri izvajanju programa, lahko pomenilo, da se poleg vlade Republike Ciper priznava še druga javna uprava, ter zahtevala razveljavitev vseh postopkov na podlagi navedenih obvestil.

Predsednik Sodišča prve stopnje je zavrnil zahtevke za začasne ukrepe z odredbama, izdanima 8. in 11. aprila 2008. Komisija se je odločila, da bo v izogib nadaljnjim ugovorom spremenila standardno besedilo obvestil o oddaji naročila. Maja 2008 je vlada Republike Ciper umaknila glavne zahtevke. Zaradi ter postopkov pred Sodiščem je nastala dvo- do trimesečna zamuda pri dodeljevanju naročil za teh osem projektov.

Do nadaljnjih zamud je prišlo pri zaključevanju notranjih postopkov in potrebnih pogajanj za podpis sporazuma v vrednosti 9 milijonov EUR s KfW (Kreditanstalt für Wiederaufbau), ki bo s postopkom posrednega centraliziranega upravljanja zagotovila financiranje za MSP.

V zvezi z lastništvom je Komisija izrazila zadovoljstvo, da ji vlada Republike Ciper v drugi polovici leta 2008 hitreje zagotavlja informacije.

Napredek pri doseganju ciljev

Splošni cilj programa pomoči je olajšanje ponovne združitve Cipra, tako da spodbuja gospodarski razvoj turške skupnosti na Cipru, pri čemer posebno pozornost namenja gospodarskemu povezovanju otoka, izboljšanju stikov med obema skupnostma in z EU ter pripravam na prevzem pravnega reda Skupnosti.

Finančna pomoč v okviru programa je osredotočena na pet prednostnih ciljev. Od celotne dodelitve v vrednosti 259 milijonov EUR je bilo 240,15 milijona EUR dodeljenih za operativni del programa. Ključne dejavnosti in vprašanja v obdobju poročanja so bili:

Cilj 1: razvoj in prestrukturiranje infrastrukture

V obdobju poročanja se v okviru tega prednostnega cilja financirajo dejavnosti, ki se osredotočajo na projektne načrte in razpisno dokumentacijo za obsežna dela ter dobavljanje sestavnih delov. V primeru sektorja voda in odpadnih voda imenovani svetovalec ni izpolnil pričakovanj. Programska skupina je vložila veliko dela, da je nadoknadila zamudo pri izvajanju pogodbe.

Na področju voda in odpadnih voda so bili decembra 2008 objavljeni trije razpisi za izvedbo gradenj (vključno s ponovnim razpisom naročila za zamenjavo azbestnih cevi v severnem delu Nikozije[2]). Po fazi načrtovanja se je predvideni proračun za izvedbo projektov na področju voda in odpadnih voda povečal za več kot 20 milijonov EUR, zlasti zaradi spremenjenega pristopa v zvezi z napravo za razsoljevanje v kraju Kümkoy/Sirianokhori. Sprva je bilo načrtovano, da se bo izločala in razsoljevala somornica iz vodonosnika Morphou. Da bi preprečili nadaljnji razpad vodonosnika, je bil pristop spremenjen tako, da se zdaj razsoljuje morska voda. Ta sprememba pomeni znatno povečanje stroškov, kar lahko vpliva na financiranje drugih načrtovanih projektov.

Na področju varstva narave so bili razviti osnutek strategije za usposabljanje in program za povečevanje ozaveščenosti ter začetni predlogi za upravljanje šestih potencialnih območij Natura 2000. Organizirani sta bili dve javni srečanji na temo ozaveščanja, eden za širšo javnost in eden za eno od šestih[3] potencialnih območij Natura 2000. Pripadniki turške skupnosti na Cipru so sprejeli nadaljnje ukrepe za zaščito teh območij tako, da za štiri območja veljajo posebni zaščitni ukrepi.

Nadaljevala se je priprava študij in projektnih načrtov za sanacijo nekdanjih rudnikov in obratov za predelavo rude v regiji Lefke/Lefka. Cilj ukrepov je določiti rešitve za sanacijo nekdanjih rudarskih območij, ki bi imele najmanjši vpliv na okolje in zdravje ljudi. Obsežne preiskave območij so bile izvedene leta 2008.

Za sektor trdnih odpadkov je Komisija podpisala pogodbo za pripravo raziskav, natančnih načrtov in razpisne dokumentacije za gradnjo in sanacijo številnih obratov za ravnanje z odpadki na podlagi potrjenega načrta za ravnanje s trdnimi odpadki. Glavna dela so bila osredotočena na podrobne preiskave in določitev lokacij ter izbiro tehnologij za predvidene obrate. Prav tako so bili v sektorju trdnih odpadkov v letu 2006 stroški prenizko ocenjeni. V okviru tega programa ne bo mogoče sanirati vseh obstoječih deponij.

V sektorju energetike so bili objavljeni trije razpisi: za števce za elektriko, za sistem kalibracije in preizkušanja merilnikov ter za program za merjenje jalove energije. Prvi razpis je bil neuspešen. Drugi razpis se je konec leta uspešno zaključil. Prihranki, ki izhajajo iz konkurenčnega postopka, bodo zadostovali za nakup dodatnih števcev leta 2009. Najeta je bila ekipa za tehnično pomoč, ki Komisiji pomaga pri spremljanju izvajanja projektov, zagotavlja podporo podjetju, ki zagotavlja električno energijo ciprskim Turkom, pri upravljanju sektorja in pri uvajanju sistemov več tarif. Pripravljen je bil razpis za oddajo naročila za sistem SCADA, ki omogoča spremljanje in nadzor električnega omrežja v realnem času, s specifikacijami, ki zagotavljajo združljivost s sistemom SCADA, ki zdaj deluje na območjih, ki jih nadzoruje vlada. Na področju energije iz obnovljivih virov je bil pripravljen razpis za pilotno sončno elektrarno z močjo 1 MW.

Razpis za glavni telekomunikacijski projekt za posodobitev in zamenjavo sedanjega omrežja z moderno hrbtenično infrastrukturo, ki temelji na internetu, na koncu obdobja poročanja še ni bil zaključen. Za upravičenca ciprskih Turkov je bila najeta tehnična pomoč za upravljanje sektorja v skladu s standardi EU in mednarodno najboljšo prakso ter za vodenje celostnega programa usposabljanja v zvezi s posodobitvijo sistema.

Organizacijska revizija odbora za varnost v cestnem prometu je bila zaključena julija 2008. Glavni rezultat je bila določitev vrste možnosti za preoblikovanje odbora, da bi povečali zmogljivosti za reševanje izzivov približevanja standardom EU na področju varnosti v cestnem prometu. Objavljeni so bili številni razpisi za oddajo naročil, da bi se izboljšali sistem za obveščanje o nesrečah, pregledi vozil in izpiti za pridobitev vozniškega dovoljenja, operativno upravljanje prometa in primarno cestno omrežje.

Cilj 2: spodbujanje socialnega in gospodarskega razvoja

Skupina za podporo razvoja podeželja (SPRP) je bila ustanovljena junija 2006 po štirih mesecih zamude zaradi pravnih postopkov proti Komisiji, ki jih je vodil neuspešen ponudnik. Glavna naloga SPRP je bila pripraviti načrt za razvoj podeželja, v katerem bi se določile prednostne naloge za shemo v vrednosti 5 milijonov EUR za izboljšanje kmetijske proizvodnje. Več kot 0,5 milijona EUR je bilo dodeljenih 26 pilotnim pogodbam za nepovratna sredstva za izboljšanje higiene na gospodarstvih, ki se ukvarjajo z ovčjerejo in kozjerejo. Poleg tega je bila oblikovana shema za nepovratna sredstva v vrednosti 5 milijonov EUR, katere cilj je izboljšanje pogojev v podeželskih vaseh. SPRP je zagotovila obsežno podporo morebitnim prosilcem za nepovratna sredstva. Enota za programsko upravljanje je bila ustanovljena, da bi Komisiji nudila pomoč pri oceni prošenj za nepovratna sredstva, izbranim upravičencem pa pri izvajanju projekta. Skupine za tehnično pomoč so bile najete za sektorja proizvodnje pridelkov in živali, da bi razvile storitve širitve gospodarstev in izboljšale zmogljivost veterinarskih služb.

Leta 2008 sta bili objavljeni dve obvestili za zbiranje predlogov za šole . V okviru prvega razpisa so bila 13 šolam podeljena nepovratna sredstva. Komisar Figel je decembra 2008 obiskal eno teh šol. Kot del svojih projektov so tri šole obiskale partnerice na Madžarskem, Finskem in v Nemčiji. Zagotovljena je bila tehnična pomoč za reformo, ki se izvaja v sektorju primarnega in sekundarnega izobraževanja. Nadaljevalo se je sodelovanje z Evropsko ustanovo za usposabljanje in rezultat tega je bila platforma za razvoj izobraževanja, ki je bila oblikovana septembra 2008.

V podporo ukrepom za vseživljenjsko učenje, socialno vključenost in aktivne politike trga delovne sile sta bili objavljeni dve obvestili za zbiranje predlogov in dodeljenih je bilo 11 subvencij. V okviru skupnega upravljanja s Programom ZN za razvoj (v nadaljnjem besedilu: UNDP) se izvajajo dela za izboljšanje mestne in lokalne infrastrukture. Nadaljevala so se dela za obnovo stavbe Bedestan v obzidanem mestu Nikozija. Zaključeni so bili projekti za dokončanje lokalne infrastrukture v vaseh Kalevaç/Kalyvakia in Hisarköy/Kampyli. Priprave za sanacijo območja Desdemona v obzidanem mestu Famagusta so dobro napredovale.

Dejavnosti pri „ Programu posojil za mikro podjetja in majhna podjetja “ so bile usmerjene v pogajanja o sporazumu v vrednosti 9 milijonov EUR s Kreditanstalt für Wiederaufbau ( KfW), ki so sledila pozitivni oceni sposobnosti banke, da izvede dejavnosti v okviru postopka posrednega centraliziranega upravljanja. Dejavnosti za trajnostni gospodarski razvoj so bile usmerjene v pripravo, začetek in oceno sheme pomoči v vrednosti 800 000 EUR za MSP ciprskih Turkov, da bi se izboljšala njihova konkurenčnost. Prednostna naloga sheme je bila zagotavljanje pomoči MSP, da bodo v primeru ponovne združitve pripravljena na izvajanje pravnega reda Skupnosti.

Projekt Podpora za razvoj zasebnega sektorja se izvaja v okviru skupnega upravljanja z UNDP. Organizirana je bila shema pomoči v višini okrog 600 000 EUR za pomoč majhnim podjetjem ciprskih Turkov pri razvoju platform za internetno poslovanje, izbranih je bilo 29 podjetij, ki bodo imela koristi od te pomoči.

Cilj 3: spodbujanje sprave, ukrepi za krepitev zaupanja in podpora civilni družbi

1. Sprava, ukrepi za krepitev zaupanja in podpora civilni družbi : ukrepi, povezani s tem, so bili osredotočeni predvsem na krepitev organizacij civilne družbe. Ocenjena je bila prva shema pomoči „Ciprska civilna družba v akciji I“ s proračunom v višini 2 milijona EUR in izbranih je bilo 15 projektov. Oblikovana je bila druga shema pomoči „Ciprska civilna družba v akciji II“ s proračunom v višini 2,5 milijona EUR. Prejeti predlogi za to shemo decembra 2008 še niso bili do konca ocenjeni. Skupina za podporo civilni družbi (skupina za tehnično pomoč) je vlagateljem zagotovila napotke in podporo. Izvedla je kampanjo za povečanje ozaveščenosti o vlogi civilne družbe in pomenu aktivnega državljanstva. Kampanja se je začela v prisotnosti komisarja Špidle. V okviru tega projekta je EU odboru za pogrešane osebe zagotovila sredstva v višini 1,5 milijona EUR.

2. Odstranjevanje min : pričakovano je bilo, da bo očiščenih 20 od 26 dogovorjenih minskih polj v okviru pogodbe v vrednosti 4 milijonov EUR. Za popolno odstranitev min iz zaščitnega pasu do konca leta 2010 je potrebnih še nadaljnjih 5 milijonov EUR.

3. Projekt poučevanja zgodovine: Svet Evrope je odložil podpis pogodbe v vrednosti 1 milijona EUR za poučevanje zgodovine zaradi pomislekov, ki so jih izrazili organi Republike Ciper. Projekt je bil nato odpovedan, saj je glede na razvoj dogodkov v tem sektorju zastarel.

4. Akademija političnih ved : projekt, ki ga izvaja Svet Evrope, je usmerjen v razvoj skupnega razumevanja med mladimi ciprskimi voditelji glede ključnih vprašanj o prihodnosti otoka v okviru združene Evrope. Izbrana skupina mladih voditeljev z obeh strani otoka je sodelovala na dveh seminarjih.

Cilj 4: približevanje turške skupnosti na Cipru Evropski uniji

Program šolnin se je nadaljeval za šolsko leto 2008–2009. Podeljenih je bilo 122 štipendij, kar je precej več kot lani, ko je bilo podeljenih 30. Študenti, pripadniki turške skupnosti na Cipru, študirajo v Združenem kraljestvu, na Nizozemskem, v Franciji, na Finskem, v Belgiji, Nemčiji, Italiji, Španiji, Estoniji in na Madžarskem. Tretji razpis je bil tudi objavljen septembra za šolsko leto 2009–2010 in prvi informativni sestanki, organizirani jeseni, so pokazali vse večji interes študentov, pripadnikov turške skupnosti na Cipru.

Objavljeno je bilo prvo obvestilo za zbiranje predlogov v okviru sheme pomoči „ Spodbujanje izmenjave mladih in drugih medsebojnih stikov med ljudmi “ s proračunom v višini 1,5 milijona EUR. Cilj je pomagati ciprskim Turkom izboljšati njihovo razumevanje evropskih vrednot, izkušenj in večkulturnih tradicij. Izbranih je bilo le sedem projektov. Visok delež zavrnitev projektov kaže, kako težko posamezniki oblikujejo projekte, ki ustrezajo splošnim ciljem tega ukrepa.

Podpis pogodbe z izvajalcem, ki bo vodil bodočo informativno točko na severnem delu Nikozije, je bil preložen zaradi težav z iskanjem primernih strokovnjakov za ta projekt.

Cilj 5: priprava turške skupnosti na Cipru na uvedbo in izvajanje pravnega reda Skupnosti

Ta cilj se izvaja zlasti na podlagi instrumenta Evropske komisije za izmenjavo informacij o tehnični pomoči (TAIEX). Leta 2008 je TAIEX organiziral 220 dejavnosti, kot so delavnice ali seminarji, s 466 strokovnjaki iz držav članic EU. Pomoč je bila osredotočena predvsem na pripravo programa za prihodnjo uporabo pravnega reda Skupnosti. Glavni cilj tega programa je zagotovitev okvira za določitev posebnih področij pravnega reda Skupnosti, na katerih se bo prednostno zagotovila pomoč pri pripravi ponovne združitve. Program je določil 12 ciljnih sektorjev pravnega reda Skupnosti.

V zvezi s pomisleki projektne skupine OECD za finančno ukrepanje glede ranljivosti severnega dela Cipra za pranje denarja in financiranje terorizma je TAIEX zagotovil pomoč glede mednarodnih standardov in njihove uporabe. Zato je projektna skupina oktobra 2008 v javni izjavi navedla, da se je ranljivost za pranje denarja precej zmanjšala. Komisija se je strinjala, da bo še naprej delovala v imenu projektne skupine in spremljala nadaljnji razvoj.

V okoljskem sektorju je bila zagotovljena pomoč za pripravo zemljevida in določitev šestih posebno zaščitenih okoljsko občutljivih območij, izdelavo strategije za oskrbo z vodo in pripravo seznama vseh vodnih vrtin in vodnjakov.

V zvezi s kmetijsko politiko se je nadaljevalo delo v zvezi s strateškim dokumentom za reforme s poglobljeno gospodarsko analizo kmetijskega sektorja, ki se osredotoča na ključna področja (mlečni proizvodi, žita, krompir in citrusi). Poleg tega so bili izdelani tudi konkretni predlogi za spremembe politik.

V okviru projekta za izgradnjo zmogljivosti v okoljskem sektorju, so bile glavne dejavnosti usmerjene v razvoj sistemov spremljanja kakovosti zraka in zagotavljanja kakovosti. Določena je bila potrebna oprema, pripravljene tehnične specifikacije in objavljen razpisni postopek.

Znatna podpora je bila namenjena tudi za izboljšanje statističnih informacij.

Najeti so bili strokovnjaki na fitosanitarnem področju za nadzor trgovine s krompirjem prek zelene črte, ki se je leta 2008 v primerjavi z letom 2007 potrojila in dosegla vrednost več kot 2 milijona EUR. Strokovnjaki so pomoč zagotovili tudi pri začetku trgovine z ribami in s citrusi.

Nedodeljena tehnična pomoč in rezervni instrument za program

V obdobju poročanja se ta instrument ni uporabil.

Finančna pomoč za kritje odhodkov za poslovanje iz člena 4(3) uredbe o pomoči

Za pomoč Komisiji pri izvajanju programa je bilo rezerviranih skupno 18,85 milijona EUR (tj. 7,2 % celotne finančne dodelitve). Pomoč pokriva stroške za osebje, ki sodeluje pri izvajanju programa in stroške, povezane z uradom za podporo programa.

Finančno izvajanje (pogodbe in izplačila)

Sklepanje pogodb

V obdobju poročanja so bile sklenjene pogodbe za skupaj 37 milijonov EUR. Od tega zneska je bilo približno 31 milijonov EUR namenjenih operativnemu delu programa, 5 milijonov EUR pa podpornim dejavnostim v skladu s členom 4(3) uredbe o pomoči.

Do konca leta 2008 je bilo skupaj sklenjenih pogodb za skoraj 70 milijonov EUR (27 %). Od tega zneska je bilo približno 63 milijonov EUR namenjenih operativnemu delu.

Plačila

V obdobju poročanja je Komisija izplačala približno 13 milijonov EUR.

Do konca leta 2008 je Komisija za program izplačala skupno okrog 26 milijonov EUR (10 %).

Spremljanje

V obdobju poročanja so bili organizirani trije sestanki za mehanizem za vmesni pregled (MVP). MVP deluje kot forum za podrobno razpravljanje z upravičenci o izvajanju programa.

Revizije in nadzor

Leta 2008 je oddelek za notranjo revizijo GD za širitev izvedel notranjo revizijo. Glavna priporočila so bila usmerjena v zagotavljanje dobrega finančnega poslovodenja v posebnih pravnih okoliščinah na severnem delu Cipra.

Informiranje, obveščanje in razpoznavnost

V obdobju poročanja je bilo objavljenih 33 sporočil za javnost o vprašanjih, povezanih s programom. Organiziranih je bilo 23 javnih dogodkov. Programska skupina in predstavništvo EK sta izkoristila številne priložnosti za izboljšanje razpoznavnosti programa, vključno z obiskom evropskih komisarjev v severnem delu Cipra. Z uporabo masovnih medijev so bili izvedeni ukrepi za informiranje predvsem za sheme pomoči, kot je program za štipendije. K povečanju razpoznavnosti je pripomoglo tudi sodelovanje s predstavništvom EK na Cipru za širjenje sporočil za javnost, intervjujev in drugih ukrepov. Ozaveščenost turške skupnosti na Cipru o tem programu se je v obdobju poročanja zelo povečala.

Posvetovanja z Vlado Republike Ciper

Organizirana so bila srečanja s predstavniki Republike Ciper, predvsem ko so otok obiskali višji uradniki Komisije. V obdobju poročanja je bilo osem takih obiskov. Organizirani so bili tudi delovni sestanki s predstavniki resornih ministrstev, predvsem s področja okolja, energetike in telekomunikacij, da bi se upoštevali vidiki načrtovanja za celotni otok v skladu z uvodno izjavo 8 uredbe o pomoči, kadar je to ustrezno.

V zvezi s premoženjskimi pravicami je bil v letu 2008 dosežen velik napredek pri pripravi projekta, ki zahteva preverjanje lastništva premoženja. Zato je Komisija Vlado Republike Ciper prosila, da ji pomaga ter potrdi imena in priimke zasebnih lastnikov. Pridobitev imen in priimkov lastnikov je le prvi korak. Komisija mora še zaprositi za njihovo soglasje ter ga prejeti preden dodeli naročila za gradnje.

Sklepne ugotovitve

V obdobju poročanja so bile glavne dejavnosti naslednje:

5. izvajanje: priprava in revidiranje razpisne dokumentacije, obvestil za zbiranje predlogov za sheme pomoči, razpise in pogodbe za gradbena dela in storitve ter nadzor izvajanja sklenjenih pogodb,

6. nadaljnje okrepitve programske skupine : za olajšanje sklepanja pogodb in izvajanja programa je bilo zaposlenih dodatnih deset članov osebja.

Nekateri izzivi, omenjeni v predhodnih poročilih, še niso odpravljeni. V obdobje poročanja so vključena vprašanja, ki vplivajo na izvajanje programa pomoči:

7. sodelovanje med skupnostma ciprskih Turkov in ciprskih Grkov je ključnega pomena za uspeh programa. Izboljšano sodelovanje v letu 2008 je olajšalo izvajanje programa,

8. majhna sposobnost absorpcije skupnosti, ki je prejemnica pomoči : turška skupnost na Cipru je majhna in ni dobro opremljena v smislu struktur, ki bi ji omogočile, da v tako kratkem času prejme tolikšna sredstva. V letu 2008 so bile zabeležene znatne izboljšave,

9. postopki pred Sodiščem, ki so zdaj ustavljeni : povzročili so dvo- do trimesečno zamudo pri izvajanju nekaterih projektov,

10. zamude v zvezi z lastništvom : čas, potreben za ugotovitev imen lastnikov in pridobitev njihovega soglasja, mora ustrezati tesnemu urniku izvajanja. To vprašanje postaja vse pomembnejše, saj se z letom 2009 približuje rok za sklenitev pogodb,

11. pomanjkanje sredstev : po pripravi tehnične dokumentacije in prilagoditvi projektov se je ugotovilo bistveno pomanjkanje sredstev. S sredstvi, ki so zdaj na razpolago, morda ne bo mogoče financirati enega ali več načrtovanih projektov.

[1] UL L 65, 7.3.2006, str. 5.

[2] To prvo javno naročilo za izvedbo gradnje je bilo podpisano februarja 2009.

[3] Nadaljnja srečanja v drugih petih območjih bodo organizirana v prvi polovici leta 2009.